বৃহস্পতিবার সিলেটে জামায়াত প্রার্থীর নির্বাচনী ইশতেহার ঘোষণা অনুষ্ঠানে জোটের শরিক দলগুলোর স্থানীয় নেতাদের উপস্থিতি বিএনপি নেতাদের ক্ষোভ আরও বাড়িয়েছে। জামায়াত প্রার্থী এহসানুল মাহবুবের ইশতেহার ঘোষণার সময় উপস্থিত ছিলেন লেবার পার্টির মহানগর সভাপতি মাহবুবুর রহমান খালেদ, বিজেপির (পার্থ) মহানগরের সদস্য সচিব নুরুল আম্বিয়া রিপন, ইসলামী ঐক্যজোটের মহানগরের সভাপতি জহুরুল ইসলাম, জাগপা মহানগরের সভাপতি শাহজাহান কবীর রিপন, এনডিপি জেলার সাধারণ সম্পাদক আনিছুর রহমান প্রমুখ। খবর পাওয়ার সঙ্গে সঙ্গেই বিএনপির দুইজন কেন্দ্রীয় নেতা সংশ্লিষ্ট শরিক দলের নেতাদের কাছে ক্ষুব্ধ প্রতিক্রিয়া জানিয়েছেন। নাম প্রকাশে অনেচ্ছুক বিএনপির এক কেন্দ্রীয় নেতা জানান, কয়েকটি শরিক দল নিয়ে আগেই সন্দেহ ছিল। কেননা তারা জামায়াতঘেঁষা দল। তাদের সন্দেহ সত্যি হয় যখন ওই শরিক দলগুলোর কেন্দ্রীয় শীর্ষ নেতারা সিলেটে বিএনপি প্রার্থীর পক্ষে প্রচারে যেতে অনীহা প্রকাশ করেন।